L 71/12
SK
Úradný vestník Európskej únie
9.3.2023
(4)
Od nedávanej zmeny (4) nariadenia Európskeho parlamentu a Rady (ES) č. 853/2004 (5) zahŕňajú vysoko rafinované produkty aj tukové deriváty a potravinárske arómy, ktoré sú povolené v súlade s nariadením Európskeho parlamentu a Rady (ES) č. 1334/2008 (6), pod podmienkou, že sa podrobujú ošetreniam, ktoré vylučujú akékoľvek riziko pre zdravie ľudí alebo zvierat.
Vykonávacie nariadenie (EÚ) 2021/405 by sa malo zmeniť tak, aby bolo v súlade s touto zmenou.
(5)
Azerbajdžan predložil plán kontrol, ktorý zahŕňa ikry, mliečie a kaviár.
Plán poskytuje dostatočné záruky a mal by sa preto schváliť.
(6)
Libanon predložil plán kontrol, ktorý zahŕňa med.
Plán poskytuje dostatočné záruky a mal by sa preto schváliť.
(7)
Ostrov Man je uvedený v tabuľke prílohy -I k vykonávaciemu nariadeniu (EÚ) 2021/405 na účely svojho vývozu ovčieho a kozieho mäsa do Únie.
Ostrov Man však Komisii oznámil, že už nemá záujem vyvážať kozie mäso do Únie.
Zápis týkajúci sa Ostrova Man, pokiaľ ide o ovčie a kozie mäso, v uvedenej tabuľke prílohy -I k vykonávaciemu nariadeniu (EÚ) 2021/405 by sa preto mal vzťahovať len na ovčie mäso.
(8)
Japonsko je uvedené v tabuľke prílohy -I k vykonávaciemu nariadeniu (EÚ) 2021/405 na účely svojho vývozu bravčového mäsa do Únie.
Japonsko však Komisiu informovalo, že už nemá záujem predložiť plán kontrol bravčového mäsa, ale má v úmysle používať len bravčové mäso pochádzajúce buď z členských štátov, alebo z tretích krajín, z ktorých je povolený vstup takýchto výrobkov do Únie.
Zápis týkajúci sa Japonska, pokiaľ ide o bravčové mäso, by sa preto mal v prílohe -I k vykonávaciemu nariadeniu (EÚ) 2021/405 zodpovedajúcim spôsobom upraviť.
(9)
Spojené kráľovstvo je uvedené v tabuľke prílohy -I k vykonávaciemu nariadeniu (EÚ) 2021/405 na účely svojho vývozu králičieho mäsa do Únie.
Spojené kráľovstvo však Komisiu informovalo, že už nemá záujem predložiť plán kontrol králičieho mäsa, ale má v úmysle používať len králičie mäso pochádzajúce buď z členských štátov, alebo z tretích krajín, z ktorých je povolený vstup takýchto výrobkov do Únie.
Zápis týkajúci sa Spojeného kráľovstva, pokiaľ ide o králičie mäso, by sa preto mal v prílohe -I k vykonávaciemu nariadeniu (EÚ) 2021/405 zodpovedajúcim spôsobom upraviť.
(10)
Thajsko nepredložilo Komisii plán kontrol mlieka.
Thajsko však poskytlo záruky, že bude používať len mlieko pochádzajúce buď z členských štátov, alebo tretích krajín, z ktorých je povolený vstup mlieka do Únie.
Zároveň Komisiu informovalo, že takéto mlieko, ktoré sa má vyvážať do Únie, nebude obmedzené na zmiešané výrobky obsahujúce spracované mliečne výrobky.
Zápis týkajúci sa Thajska, pokiaľ ide o mlieko, by sa preto mal v prílohe -I k vykonávaciemu nariadeniu (EÚ) 2021/405 zodpovedajúcim spôsobom upraviť.
(11)
Spojené štáty americké predložili plán kontrol, ktorý sa vzťahuje na čistené črevá.
Plán poskytuje dostatočné záruky a mal by sa preto schváliť.
(12)
Rwanda je v súčasnosti uvedená v tabuľke prílohy -I k vykonávaciemu nariadeniu (EÚ) 2021/405 v prípade medu a Kolumbia a Sýria sú uvedené v prípade čistených čriev.
Keďže tieto tretie krajiny nepredložili Komisii plány týkajúce sa príslušných výrobkov, tieto zápisy by sa mali z tabuľky v uvedenej prílohe vypustiť.
(13)
Moldavsko predložilo program kontroly salmonely v kŕdľoch nosníc s cieľom získať povolenie na vstup vajec triedy A do Únie v súlade s článkom 7 vykonávacieho nariadenia (EÚ) 2021/405.
Tento program kontroly Komisia posúdila s uspokojením.
Súlad týkajúci sa požiadaviek na kontrolu salmonely v súlade s článkom 10 ods.
6 nariadenia Európskeho parlamentu a Rady (ES) č. 2160/2003 (7) sa dvakrát skontroloval počas auditu vykonaného Komisiou v apríli 2022 (8).
Moldavsku by sa preto malo udeliť povolenie na vstup vajec triedy A do Únie.
(4) Delegované nariadenie Komisie (EÚ) 2022/2258 z 9. septembra 2022, ktorým sa mení a opravuje príloha III k nariadeniu Európskeho parlamentu a Rady (ES) č. 853/2004, ktorým sa ustanovujú osobitné hygienické predpisy pre potraviny živočíšneho pôvodu, pokiaľ ide o produkty rybolovu, vajcia a určité vysoko rafinované produkty, a ktorým sa mení delegované nariadenie Komisie (EÚ) 2019/624, pokiaľ ide o určité lastúrniky (Ú. v.
EÚ L 299, 18.11.2022, s. 5).
(5) Nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (Ú. v.
EÚ L 139, 30.4.2004, s. 55).
(6) Nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (Ú. v.
EÚ L 354, 31.12.2008, s. 34).
(7) Nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (Ú. v.
EÚ L 325, 12.12.2003, s. 1).
(8) DG(SANTE)2021-7268 – záverečná správa je k dispozícii na https://ec.europa.eu/food/audits-analysis/audit-report/details/4533.